แนะประชาชนในพื้นที่เสี่ยง หรืออาจได้รับผลกระทบภัยแล้ง สำรองน้ำอุปโภคบริโภคให้เพียงพอ
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากกรณีกรมอุตุนิยมวิทยา ออกประกาศเรื่อง การเข้าสู่ฤดูร้อนของประเทศไทย พ.ศ. 2565 ซึ่งตอนกลางวันจะมีอากาศร้อน อุณหภูมิมากกว่า 35 องศาเซลเซียส อาจก่อให้เกิดสถานการณ์ภัยแล้งในบางพื้นที่ของประเทศ ส่งผลกระทบต่อสุขภาพอนามัยของประชาชน ทำให้เกิดการขาดแคลนน้ำอุปโภค บริโภค แหล่งน้ำที่มีสำรอง ไม่สะอาดมีการปนเปื้อนเชื้อโรคและสิ่งสกปรก เพิ่มโอกาสเกิดโรคต่างๆ ได้ เช่น โรคอุจจาระร่วง อาหารเป็นพิษ ประชาชนที่ได้รับผลกระทบ ต้องดูแลสุขภาพตนเองด้วยการติดตามเฝ้าระวังสถานการณ์และปฏิบัติตามคำแนะนำของหน่วยงานภาครัฐในการป้องกันตนเองจากภัยแล้งอย่างเคร่งครัด เฝ้าระวังสุขภาพกลุ่มเสี่ยง กลุ่มเปราะบาง เช่น เด็กเล็ก ผู้สูงอายุ ผู้ป่วยโรคเรื้องรัง กินอาหารปรุงสุกใหม่อยู่เสมอ นำน้ำมาต้ม หรือกรองก่อนดื่ม ตรวจตราแหล่งสำรองน้ำของครัวเรือน ชุมชน เตรียมกักเก็บน้ำ โดยทำความสะอาดที่พักน้ำก่อนสำรองน้ำ หากมีเครื่องกรองน้ำ ให้ตรวจตราตัวกรองทำความสะอาดเสมอ วางแผนการใช้น้ำอย่างประหยัด ไม่เปิดน้ำทิ้ง ให้ใช้น้ำจากฝักบัวแทนการตักน้ำอาบจะประหยัดน้ำได้มากกว่า และนำน้ำที่ใช้แล้วกลับมาใช้ใหม่ เช่น น้ำอาบ น้ำซักผ้า น้ำล้างจาน มาใช้รดน้ำต้นไม้และงดการจุดไฟ เผาหญ้า หรือสูบบุหรี่ ในพื้นที่ที่มีเศษวัสดุ เชื้อเพลิง หญ้าแห้ง ฟืนไม้ บริเวณรอบที่อยู่อาศัยเพื่อป้องกันการเกิดไฟไหม้